A.	List Európskeho spoločenstva a jeho členských štátov

[Oslovenia]

Je nám cťou Vás informovať o rokovaniach medzi Komisiou Európskych spoločenstiev    a vládou Ruskej federácie o modernizácii systému využívania transsibírskych trás. Výsledky týchto rokovaní sú zachytené v pripojených „Dohodnutých zásadách modernizácie existujúceho systému využívania transsibírskych trás“ (dodatok I) a v liste z 23. novembra 2006 ministra Levitina adresovanom podpredsedovi Komisie Barrotovi (dodatok II).

Je nám cťou navrhnúť, aby v prípade potvrdenia Vášho súhlasu, tento list a jeho dodatky tvorili spolu dohodu vo forme výmeny listov medzi Európskym spoločenstvom a jeho členskými štátmi na jednej strane a Ruskou federáciou na strane druhej. Obe strany dohodu predbežne vykonávajú od 1. septembra 2007. V súlade s dohodnutými zásadami sa časť III odsek 1 a odsek 2 posledná veta, ako aj časť IV dodatku I k prílohe I tohto rozhodnutia vykonáva predbežne od dátumu podpisu a nadobudne platnosť 10 dní odo dňa poslednej nóty v rámci výmeny diplomatických nót medzi stranami, ktorými sa potvrdzuje ukončenie všetkých postupov potrebných na nadobudnutie platnosti tejto dohody.

      Boli by sme Vám zaviazaní, keby ste mohli potvrdiť, že Vaša vláda s obsahom tohto listu súhlasí.

Prijmite, prosím, prejav našej najhlbšej úcty.

Za Európske spoločenstvo a jeho členské štáty

BELGICKÉ KRÁĽOVSTVO,
BULHARSKÁ REPUBLIKA,
ČESKÁ REPUBLIKA,
DÁNSKE KRÁĽOVSTVO,
SPOLKOVÁ REPUBLIKA NEMECKO,
ESTÓNSKA REPUBLIKA,
GRÉCKA REPUBLIKA,
ŠPANIELSKE KRÁĽOVSTVO,
FRANCÚZSKA REPUBLIKA,
ÍRSKO,
TALIANSKA REPUBLIKA,
CYPERSKÁ REPUBLIKA,
LOTYŠSKÁ REPUBLIKA,
LITOVSKÁ REPUBLIKA,
LUXEMBURSKÉ VEĽKOVOJVODSTVO,
MAĎARSKÁ REPUBLIKA,
MALTA,
HOLANDSKÉ KRÁĽOVSTVO,
RAKÚSKA REPUBLIKA,
POĽSKÁ REPUBLIKA,
PORTUGALSKÁ REPUBLIKA,
RUMUNSKO,
SLOVINSKÁ REPUBLIKA,
SLOVENSKÁ REPUBLIKA,
FÍNSKA REPUBLIKA,
ŠVÉDSKE KRÁĽOVSTVO,
SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,

EURÓPSKE SPOLOČENSTVO,

„B. List Ruskej federácie“

[Oslovenia]

Je mi cťou potvrdiť prijatie Vášho listu z.… tohto znenia:

Je nám cťou Vás informovať o rokovaniach medzi Komisiou Európskych spoločenstiev       a vládou Ruskej federácie o modernizácii systému využívania transsibírskych trás. Výsledky týchto rokovaní sú zachytené v pripojených „Dohodnutých zásadách modernizácie existujúceho systému využívania transsibírskych trás“ (dodatok I) a v liste z 23. novembra 2006 ministra Levitina adresovanom podpredsedovi Komisie Barrotovi (dodatok II).

Je nám cťou navrhnúť, aby v prípade potvrdenia Vášho súhlasu tento list a jeho dodatky tvorili spolu dohodu vo forme výmeny listov medzi Európskym spoločenstvom a jeho členskými štátmi na jednej strane a Ruskou federáciou na strane druhej. Obe strany dohodu predbežne vykonávajú od 1. septembra 2007. V súlade s dohodnutými zásadami sa časť III odsek 1 a odsek 2 posledná veta, ako aj časť IV dodatku I k prílohe I tohto rozhodnutia vykonáva predbežne od dátumu podpisu a nadobudne platnosť 10 dní odo dňa poslednej nóty v rámci výmeny diplomatických nót medzi stranami, ktorými sa potvrdzuje ukončenie všetkých postupov potrebných na nadobudnutie platnosti tejto dohody.

Je mi cťou, že môžem potvrdiť, že pre moju vládu je horeuvedené prijateľné a že Váš list spolu s dodatkami a táto odpoveď tvorí dohodu v zmysle Vášho návrhu.

DODATOK I

Dohodnuté zásady modernizácie existujúceho systému využívania 
transsibírskych trás

I. Cieľ a rozsah pôsobnosti

1.	Tento nástroj ustanovuje dohodnuté zásady v súvislosti s modernizáciou existujúceho systému preletov po určených transsibírskych trasách leteckými dopravcami členských štátov ES.

2.	Dohodnuté zásady spočívajú na predpoklade, že Ruská federácia nepristúpila k Dohode o tranzite medzinárodných leteckých dopravných služieb podpísanej v Chicagu 7. decembra 1944, a nie je preto viazaná povinnosťami tejto dohody, ani nevyužíva z nej vyplývajúce práva.

II. Modernizácia systému

1.	Najneskôr 1. januára 2014 skončí platnosť ustanovení dvojstranných dohovorov príslušných leteckých úradov, na základe ktorých musia leteckí dopravcovia členských štátov ES uzatvárať obchodné dohody s ruskými leteckými dopravcami o uvedených trasách. Leteckí dopravcovia ES nebudú v dôsledku toho v súvislosti s preletmi platiť žiadne poplatky vyplývajúce z obchodných dohôd s výnimkou poplatkov podľa odseku II.2 týchto dohodnutých zásad.

2.	Najneskôr 1. januára 2014 akékoľvek platby a poplatky uplatňované za prelety nad   územím Ruska leteckými spoločnosťami ES a územím EÚ ruskými leteckými spoločnosťami budú závisieť od nákladov, budú transparentné a nebudú viesť k diskriminácii medzi zahraničnými leteckými spoločnosťami. Všetky takéto platby              a poplatky sa zaplatia príslušným verejným orgánom a musia byť v súlade s požiadavkami Chicagského dohovoru.

3.	Najneskôr k dátumu revízie dvojstranných dohovorov v súlade s bodom IV.1 sa počet frekvencií preletov dostupný pre každú stranu nezníži. Počet frekvencií preletov dostupný pre členské štáty ES bude zahŕňať frekvencie v súčasnosti prenajaté leteckými dopravcami členských štátov ES od ruských leteckých dopravcov. Príslušný členský štát ES súčasne zvýši počet frekvencií preletov dostupný pre ruskú stranu tak, aby sa vyrovnal počtu frekvencií preletov dostupnému tomuto členskému štátu ES, alebo zachová rovnováhu práv podľa dvojstranných dohôd o leteckých službách s
   ruskou stranou akýmikoľvek inými prostriedkami vzájomne prijateľnými pre obe strany.
III. Mechanizmus počas prechodného obdobia

1)	Novo uplatňované frekvencie preletov na dohodnutých stanovených trasách nevyžadujú po dátume podpisu dohodnutých zásad predchádzajúce uzatvorenie obchodnej dohody medzi určenými dopravcami ani poplatky vyplývajúce z tejto dohody.

2)	Od 1. januára 2010 sa ustanovenia dvojstranných dohovorov príslušných leteckých úradov upravia s cieľom zabezpečiť, aby:

-	právo leteckých dopravcov členských štátov ES nepristáť na území Ruskej federácie podľa dvojstrannej dohody nepodliehalo žiadnej osobitnej obchodnej dohode s určenými ruskými leteckými dopravcami ani poplatkom vyplývajúcim z takejto dohody,

-	lety so spoločným označením liniek, ktoré využívajú transsibírske trasy, nepodliehali žiadnej osobitnej obchodnej dohode s určenými ruskými leteckými dopravcami ani poplatkom vyplývajúcim z takejto dohody.

Letecké úrady od dátumu podpisu týchto dohodnutých zásad neschvália obchodné dohody medzi určenými dopravcami v rámci existujúcich dvojstranných dohovorov, ak poplatky prekročia sumu zaplatenú v roku 2006.

IV. Forma vykonávania

1.	Ruská federácia a všetky členské štáty začnú po dátume podpisu konzultácie, ktoré sa skončia do 6 mesiacov, s cieľom zabezpečiť, aby dvojstranné dohovory boli v súlade s ustanoveniami oddielov II a III týchto dohodnutých zásad.

2.	Ruská federácia a členské štáty ES sa pri konzultáciách o používaní transsibírskych trás riadia týmito dohodnutými zásadami.

V. Konzultácie

Strany sa zaväzujú do 15 dní od podania žiadosti uskutočniť konzultácie na prerokovanie akéhokoľvek problému súvisiaceho s vykonávaním týchto dohodnutých zásad s cieľom hľadať vzájomne uspokojivé riešenie.

DODATOK II

pán Jacques Barrot
podpredseda Európskej komisie
komisár pre dopravu
Brusel

Vážený pán podpredseda,

Ministerstvo dopravy Ruskej federácie víta spoluprácu s Európskou komisiou v rámci pracovnej skupiny pre letectvo, ktorá je súčasťou dialógu medzi Ruskom a EÚ v oblasti dopravy.

Ministerstvo má v úmysle ďalej rozvíjať spoluprácu v oblasti letectva medzi Ruskom a EÚ.

Letecký úrad Ruskej federácie má v úmysle pokračovať v súčasnej praxi kladného posudzovania žiadostí členských štátov ES o zvýšenie počtu frekvencií preletov podaných v súvislosti s dvojstrannými rokovaniami medzi príslušnými národnými leteckými úradmi. V rámci dvojstranných dohovorov, ktoré sa môžu dosiahnuť počas týchto rokovaní, budú letecké úrady Ruskej federácie ochotné zvýšiť počet frekvencií preletov na základe zásady vzájomnej výhodnosti a rovnakých príležitostí, pri zohľadnení prevádzkovej kapacity príslušných leteckých trás.

Letecký úrad Ruskej federácie zohľadní počas týchto rokovaní okrem iného práva, ktorými disponujú leteckí dopravcovia členských štátov ES pri letoch do tretej krajiny na trasách začínajúcich na ich vlastnom území. Počet frekvencií preletov sa bude zvyšovať v súlade so všeobecnou zásadou celkovej rovnováhy záujmov oboch strán, že kapacita má vychádzať z požiadaviek letovej prevádzky medzi domovskou krajinou a cieľovou krajinou, požiadaviek letovej prevádzky oblasti, cez ktorú sa dohodnuté služby uskutočňujú, a požiadaviek na lety.

Riadne opodstatnené žiadosti členských štátov ES sa budú naďalej prerokúvať v dobrej viere a na primeranom základe.

S úctou,
Igor LEVITIN